CELEX: 32018D0219
Language: sl
Date: 2018-01-23 00:00:00
Title: Sklep Sveta (EU) 2018/219 z dne 23. januarja 2018 o sklenitvi Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov

16.2.2018   
            
            
               SL
            
            
               Uradni list Evropske unije
            
            
               L 43/1
            
         SKLEP SVETA (EU) 2018/219
   z dne 23. januarja 2018
   o sklenitvi Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 192(1) v povezavi s točko (a) drugega pododstavka člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:
   
               (1)
            
            
               V skladu s Sklepom Sveta (EU) 2017/2240 (2) je bil 23. novembra 2017 podpisan Sporazum med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (v nadaljnjem besedilu: Sporazum) s pridržkom njegove poznejše sklenitve.
            
         
               (2)
            
            
               Sistemi omejevanja emisij in trgovanja z njimi so orodja politike, ki stroškovno učinkovito zmanjšujejo emisije toplogrednih plinov. Pričakuje se, da bo povezovanje sistemov omejevanja emisij in trgovanja z njimi omogočilo širše oblikovanje cen ogljika, s čimer bo povečalo razpoložljivost možnosti za zmanjšanje in stroškovno učinkovitost trgovanja z emisijami. Dolgoročni cilj politike Unije in mednarodne skupnosti je razviti dobro delujoč mednarodni trg ogljika s povezovanjem sistemov trgovanja z emisijami (ETS) na podlagi pristopa od spodaj navzgor, zlasti kot sredstvo za doseganje podnebnih ciljev, tudi v skladu s Pariškim sporazumom o podnebnih spremembah.
            
         
               (3)
            
            
               Sporazum bi bilo treba odobriti.
            
         
               (4)
            
            
               Nujno je, da se letalstvo vključi v švicarski ETS z namenom povezave švicarskega ETS z ETS Unije. Švicarska konfederacija si prizadeva za spremembo svojih pravil, s katerimi bi letalstvo vključila v svoj ETS. Sporazum ne bi smel začeti veljati, dokler ne bodo uvedena zahtevana pravila in del B Priloge I k Sporazumu spremenjen tako, da bo v njem naveden sklic nanje –
            
         SPREJEL NASLEDNJI SKLEP:
   Člen 1
   Sporazum med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov se odobri v imenu Unije (3).
   Člen 2
   1.   Predsednik Sveta imenuje osebo(-e), pooblaščeno(-e), da v imenu Unije izmenja(-jo) listine o ratifikaciji ali odobritvi iz člena 21 Sporazuma, s čimer se izrazi soglasje Unije, da jo Sporazum zavezuje (4).
   2.   Listina o odobritvi Unije se uradno sporoči šele takrat, ko Švicarska konfederacija uvede zahtevana pravila, s katerimi vključi letalstvo v svoj ETS, in se del B Priloge I k Sporazumu ustrezno spremeni.
   Člen 3
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 23. januarja 2018
      
         
            Za Svet
         
         
            Predsednik
         
         V. GORANOV
      
   
   
      (1)  Odobritev z dne 12. decembra 2017 (še ni objavljena v Uradnem listu).
   
      (2)  Sklep Sveta (EU) 2017/2240 z dne 10. novembra 2017 o podpisu, v imenu Unije, in o začasni uporabi Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (UL L 322, 7.12.2017, str. 1).
   
      (3)  Besedilo Sporazuma je bilo objavljeno v UL L 322, 7.12.2017, str. 3, skupaj s sklepom o podpisu.
   
      (4)  Generalni sekretariat Sveta bo v Uradnem listu Evropske unije objavil datum začetka veljavnosti Sporazuma.